2013.gada 19.martā Noteikumi Nr.143

Rīgā (prot. Nr.15 7.§)

**Grozījumi Ministru kabineta 2007.gada 3.aprīļa noteikumos Nr.233**

**"Finanšu sektora attīstības padomes nolikums"**

Izdoti saskaņā ar

Valsts pārvaldes iekārtas likuma

13.pantu

Izdarīt Ministru kabineta 2007.gada 3.aprīļa noteikumos Nr.233 "Finanšu sektora attīstības padomes nolikums" (Latvijas Vēstnesis, 2007, 59.nr.; 2011, 175.nr.) šādus grozījumus:

1. Izteikt 7.punktu šādā redakcijā:

"7. Padomes sēdes notiek klātienē vai sazinoties elektroniski, izmantojot rakstisko procedūru. Padome ir lemttiesīga, ja tās sēdē klātienē piedalās vismaz seši padomes locekļi vai ja rakstiskās procedūras ietvaros saņemtas atbildes no vismaz sešiem padomes locekļiem."

2. Svītrot 9.punktā vārdu "klātesošo".

3. Izteikt 11.punktu šādā redakcijā:

"11. Padomes sēdi sasauc arī tad, ja to ierosina kāds no padomes locekļiem. Ja vismaz viena trešdaļa padomes locekļu pieprasa sasaukt padomes sēdi klātienē, nevis sazinoties elektroniski, izmantojot rakstisko procedūru, padomes priekšsēdētājam ir pienākums sasaukt šādu sēdi."

4. Papildināt noteikumus ar 11.1 punktu šādā redakcijā

"11.1 Rakstiskās procedūras ietvaros padomes locekļi par sagatavoto lēmumu sniedz atbildi elektroniski piecu darbdienu laikā. Finanšu un kapitāla tirgus komisija divu darbdienu laikā pēc elektroniski nosūtītā jautājuma saskaņošanas termiņa beigām nosūta padomes locekļiem informāciju par jautājuma saskaņošanas gaitu, tai skaitā informāciju par lēmuma pieņemšanu."

5. Izteikt 12.punkta pirmo teikumu šādā redakcijā:

"Ja padomes sēde notiek klātienē, to protokolē."

6. Papildināt noteikumus ar 12.1,12.2 un 12.3 punktu šādā redakcijā:

"12.1 Padomes sēdes protokolu divu darbdienu laikā pēc padomes sēdes elektroniski nosūta visiem padomes locekļiem saskaņošanai. Ja triju darbdienu laikā neviens padomes loceklis neizsaka iebildumus, protokols uzskatāms par saskaņotu. Ja ir saņemti iebildumi vai precizējumi, protokolu elektroniski nosūta padomes locekļiem atkārtotai saskaņošanai.

12.2 Ja padomes sēde notiek klātienē, tiek veikts tās audioieraksts. Audioierakstu veikšanu un glabāšanu nodrošina Finanšu un kapitāla tirgus komisija. Audioierakstu, ja nepieciešams, izmanto attiecīgās sēdes protokola projekta precizēšanai un iebildumu pamatotības izvērtēšanai, kā arī lēmumu pieņemšanas procesā izmantoto argumentu noskaidrošanai.

12.3 Šo noteikumu 11.1 un 12.1 punktā minētajos gadījumos termiņa tecējums sākas nākamajā darbdienā pēc attiecīgā e-pasta saņemšanas."

7. Izteikt 13.punktu šādā redakcijā:

"13. Padomes sēdes darba kārtības projektu un iesniegtos materiālus izskatīšanai padomes sēdē sagatavo, kā arī padomes pastāvīgo funkciju izpildi materiāltehniski nodrošina Finanšu un kapitāla tirgus komisija. Finanšu un kapitāla tirgus komisija nodrošina padomes sēžu materiālu glabāšanu un nodošanu valsts glabāšanā normatīvajos aktos par valsts arhīviem noteiktajā kārtībā."

Ministru prezidents V.Dombrovskis

Finanšu ministrs A.Vilks